PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/KH/1/1/128 						   Bratislava 20. júna 2002

     Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom na základe návrhu podnikateľa Petra Guliku, bytom Tupolevova 24, 851 01 Bratislava podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov voči Komore kominárov Slovenska, so sídlom Ťatliakova 1783/3, Dolný Kubín, zastúpenej komerčnou právničkou, JUDr. Alžbeta Pasiarová, ul. Moravská – nová tržnica, 020 01 Púchov, vo veci dohody obmedzujúcej súťaž podľa § 4 ods. 1 zákona č.136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov a podľa zákona č. 71/1967 Zb. o správnom konaní takto

rozhodol:

1. Stanovy Komory kominárov Slovenska, ktoré nadobudli účinnosť dňa 29.09.1998 sú v ustanoveniach:
-	článku 3, bod 3, v znení: „Komora v spolupráci so živnostenským úradom v príslušnom okrese určuje územný rozsah oprávnenia každej osobe s odbornou spôsobilosťou na čistenie a kontrolu komínov, preskúšavanie komínov, ktorá vykonáva túto činnosť a má na to oprávnenie“,
-	článku 14, bod 3, písm. b), platnom do dňa 09. 04. 2002 v znení: „Nevytvára nekalú konkurenciu a nesmie narušiť celistvosť výkonu činnosti v územnom rozsahu oprávnenia komorou“,
-	článku 14, bod 3, písm. c), platnom do dňa 09. 04. 2002 v znení: „Svoju činnosť môže člen komory vykonávať len v územnom rozsahu oprávnenia, ktorý mu bol pridelený komorou a zapísaný do koncesnej listiny živnostenským úradom“,
-	článku 17,  bod 1, platnom do dňa 09. 04. 2002  v znení: „Na základe Z. z. 161/98 § 3 písm. d) vydáva záväzné stanovisko k žiadosti o koncesiu kominárstvo, v ktorom vymedzí aj prevádzkovanie živnosti v určitom území. O pridelení územného rozsahu oprávnenia rozhoduje cechmajster kraja, v ktorom pôsobí osoba s odbornou spôsobilosťou na čistenie a kontrolu komínov, preskúšavanie komínov, ktoré podpisuje prezident na predpísanom tlačive“,

v zmysle § 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov dohodou obmedzujúcou súťaž vo forme rozhodnutia združenia podnikateľov obsahujúcou v zmysle § 4 ods. 3 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov rozdelenie trhu a v zmysle § 4 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov zakázané,

2. na základe § 38 ods.1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov za porušenie ustanovenia § 4 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov ukladá  Komore kominárov Slovenska,  so sídlom Ťatliakova 1783/3, Dolný Kubín, pokutu vo výške 50 000 Sk, slovom päťdesiattisíc slovenských korún, ktorú je povinná uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej  republiky  na účet  č. 3017-8624-002/0720,  
KS 0558,  VS 2211128  vedený v  Národnej banke Slovenska.

Odôvodnenie:

    Na Protimonopolný úrad Slovenskej republiky,  (ďalej len „úrad") bol dňa 21.01.2002  doručený  podnet podnikateľa Petra Guliku, bytom Tupolevova 24, 851 01 Bratislava  (ďalej len „navrhovateľ"), ktorý vykonáva koncesovanú živnosť kominárske služby, na postup Komory kominárov Slovenska so sídlom Ťatliakova 1783/3, Dolný Kubín, ktorá v zmysle ustanovení Stanov Komory kominárov Slovenska uplatňuje rozdeľovanie územia  výkonu  činnosti  jednotlivých kominárov (ďalej len „rajonizácia“), v dôsledku čoho dochádza k obmedzovaniu hospodárskej súťaže, napriek tomu, že po 01.09.2001 rajonizácia nemá oporu v žiadnom zákone. Prílohu sťažnosti tvorili:

-	odpoveď Komory kominárov Slovenska na žiadosť navrhovateľa na overenie spôsobilosti na preskúšavanie komínov, pričom súčasťou tejto odpovede bola i zmena Stanov Komory kominárov Slovenska zo 14.04. 2000,
-	oznámenie o udelení pokuty za disciplinárny priestupok  voči navrhovateľovi  za porušenie rajonizácie, ktorého sa dopustil pred zrušením rajonizácie.

Vo svojej sťažnosti navrhovateľ ďalej uvádza, že v zmysle zákona č. 126/1985 Zb. o požiarnej ochrane v znení neskorších predpisov je vlastníkom vykurovacích zariadení uložená povinnosť zabezpečiť si kontrolu, čistenie a preskúšavanie komínov a nemusí to byť kominár nanútený Komorou kominárov Slovenska formou dodržiavania rajonizácie. Podľa navrhovateľa občan má právo zabezpečiť si vykonávanie kominárskych prác kominárom, ktorý mu tieto služby zabezpečí včas, kvalitne a za zmluvnú cenu.

    Na základe podnetu navrhovateľa začalo dňa 21.01.2002 správne konanie vo veci dohody obmedzujúcej súťaž v zmysle § 4 zákona č.136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon“) voči Komore kominárov Slovenska. 

Účastníkmi tohto správneho konania sú navrhovateľ a Komora kominárov Slovenska.

Listom zo dňa 24. 01. 2002 úrad oznámil účastníkom začatie správneho konania a požiadal ich o zaslanie ďalších informácií a podkladov. Komora kominárov Slovenska v právnom zastúpení JUDr. Alžbetou Pasiarovou, komerčnou právničkou,  ul. Moravská – nová tržnica, 020 01 Púchov (ďalej len „právny zástupca“) doplnila podklady a informácie listami z 01.03.2002, 11.03.2002 a 18.03.2002. Navrhovateľ doplnil požadované informácie a podklady listom zo 07.02.2002 a pri prerokovaní sťažnosti na úrade dňa 07.03.2002.

Navrhovateľ je živnostník na základe Koncesnej listiny vydanej Obvodným úradom Bratislava V, č. j.  3071/2/92 z 21.02.1992 na vykonávanie koncesovanej živnosti kominárske služby. Nie je členom Komory kominárov Slovenska.

Komora kominárov Slovenska bola zriadená zákonom č. 161/1998 Z. z. o Komore kominárov Slovenska a doplnení zákona č. 455/1991 Zb. o živnostenskom podnikaní v znení neskorších predpisov (ďalej len „zákon o KKS“) s účinnosťou od 01.06.1998. Pôsobnosť Komory kominárov Slovenska je upravená v  § 3 zákone o KKS. Komora kominárov Slovenska vykonáva podnikateľskú činnosť v oblasti odbornej prípravy osôb vykonávajúcich preskúšavanie komínov a osôb vykonávajúcich kontrolu a čistenie komínov na základe oprávnenia, vydaného Ministerstvom vnútra SR, ako aj na základe živnostenského listu č. ŽO – 96/01811/001 zo dňa 09.10.1998 vydaného Okresným úradom Dolný Kubín, na vykonávanie ohlasovacej činnosti: ostatné vzdelávania a mimoškolská výchova.

Komora kominárov Slovenska  je  v zmysle §  2  zákona o KKS samosprávna  neštátna  stavovská  inštitúcia, ktorej poslaním je presadzovať a chrániť práva a oprávnené  záujmy   svojich   členov  a  ochraňovať  ich  stavovskú  česť. Komora kominárov Slovenska je právnická osoba združujúca fyzické osoby, ktoré majú odbornú spôsobilosť na čistenie, kontrolu a preskúšavanie komínov. Koncesie na vykonávanie živnosti kominárske služby vydávajú na základe osvedčenia o odbornej spôsobilosti fyzickým osobám okresné alebo obvodné úrady.  Členovia Komory kominárov Slovenska sú teda podnikateľmi s príslušnou odbornou kvalifikáciou.  Na základe uvedeného úrad dospel k záveru, že Komora kominárov Slovenska združuje podnikateľov - kominárov, teda je združením podnikateľov a aj podnikateľom v zmysle § 3 ods. 2 zákona. Komora kominárov Slovenska má v súčasnosti 167 členov a oprávnenie vykonávať koncesovanú živnosť kominárstvo má ďalších 44 osôb.

V zmysle § 5 odsek 2, písm. b) zákona o KKS je člen povinný najmä  dbať o dobré meno komory, dodržiavať predpisy o vnútornej organizácii a činnosti komory. Podrobnosti o činnosti komory a jej vnútorných pomeroch v zmysle § 18 zákona o KKS upravujú stanovy komory. 

Úrad pri posudzovaní tohto prípadu v prvom kroku pristúpil k vymedzeniu relevantného trhu. 

Podľa § 3 ods. 3 zákona relevantný trh je  priestorový a časový  súbeh  ponuky  a dopytu   takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 

      Podľa  § 3 ods. 4  zákona tovarový  relevantný  trh zahŕňa  zhodné  alebo  vzájomne  zastupiteľné  tovary schopné uspokojiť určitú potrebu užívateľov. 

      Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad prišiel k záveru, že priestorovým relevantným trhom je celé územie Slovenskej republiky, nakoľko podnikatelia - členovia komory pôsobia na celom území Slovenskej republiky, na ktorom sú homogénne podmienky. 

Ako časový relevantný trh úrad stanovil obdobie od 01.09.2001, keď nadobudol účinnosť zákon č. 279/2001 Z. z., na základe ktorého došlo k zmene a doplneniu zákona č. 455/1991 Zb. o živnostenskom podnikaní v znení neskorších predpisov (ďalej len „živnostenský zákon“) a tým i zákona o KKS.
 
Tovarovým relevantným trhom je trh poskytovania služieb v oblasti čistenia, kontroly a preskúšavania komínov.

Z predložených podkladov úrad zistil, že v období od  01. 06. 1998, t.j. od založenia Komory kominárov Slovenska, do 31. 08. 2001 upravovali rajonizáciu kominárskej činnosti nasledovné predpisy.

-	Živnostenský zákon v § 27 o odbornej spôsobilosti, kde v ods. 3 je všeobecné ustanovenie: „Živnostenský úrad môže podnikateľovi uložiť podmienky prevádzkovania živnosti. Najmä je oprávnený vymedziť prevádzkovanie živnosti určitým územím z dôvodu verejného záujmu, prípadne udeliť koncesiu na dobu určitú“. V prílohe č. 3  tohto zákona - koncesované živnosti - je pre živnosť kominárstvo vymedzená podmienka, ktorá sa vyžaduje na splnenie § 27 ods. 3 – stanovenie územného rozsahu oprávnenia. Ako orgán, ktorý sa vyjadruje k žiadosti o koncesiu je uvedená Komora kominárov Slovenska.
-	Zákon č. 161/1998 Z. z. o Komore kominárov Slovenska, kde boli zakotvené uvedené  ustanovenia zo živnostenského zákona.

Stanovy Komory kominárov Slovenska (ďalej len „Stanovy“), ktoré nadobudli účinnosť dňa 29.09.1998 vychádzali z v tom období  platnej úpravy živnostenského zákona a zákona o KKS a je nimi určená vnútorná organizácia a činnosť Komory kominárov Slovenska. V rámci Stanov sú rozpracované aj podmienky pridelenia rajónu pre výkon kominárskych služieb a povinnosť jeho dodržiavania.  

Dňa 14.04.2000 boli Stanovy valným zhromaždením Komory kominárov Slovenska zmenené a rozšírené a to, okrem iného, o finančné postihy členov za porušenie rajonizácie. Nový článok č. 16 ods. 1 znie „ Ak vydá člen komory potvrdenie o vykonaní preskúšania komína mimo svoj územný rozsah vydaný komorou:  

a)	fyzickej osobe, 2000 Sk pokuta za každé potvrdenie (vždy len jeden komín),
b) právnickej osobe, 2000 Sk pokuta, ak fakturovaná suma presiahne 10 000 Sk,    postupovať podľa platných predpisov § 16 zákona o KKS (odobratie osvedčenia na čistenie a kontrolu komínov, preskúšavanie komínov)“.

V súlade s § 16 zákona o KKS je voči členom Komory kominárov Slovenska vyvodená disciplinárna zodpovednosť. Článok 1) uvádza: „ Za závažné alebo opätovné zavinené porušenie povinnosti člena komory ustanovených týmto zákonom a stanovami komory, ak nejde o trestný čin alebo priestupok, možno uložiť členovi niektoré z týchto disciplinárnych opatrení:

a)	písomné napomenutie
b)	pokutu do 20 000 Sk,
c)	vylúčenie z komory “.

V zmysle Stanov, článok 5, bod 2, písm. a) je člen Komory kominárov Slovenska povinný „dodržiavať stanovy komory a zúčastňovať sa na jednaniach“, z čoho vyplýva že je povinný dodržiavať i rajonizáciu. 

Zákonom č. 279/2001 Z. z. došlo k zmene a doplneniu živnostenského zákona s účinnosťou od 01. 09. 2001 a tým i  k zmene v zákone o KKS.  

V živnostenskom zákone došlo k zmene, keď v prílohe č. 2 viazané živnosti sa pre živnosť čistenie a kontrola komínov  a preskúšavanie komínov uvádza pre spôsobilosť v tejto živnosti iba osvedčenie, pričom nie je stanovené, kto ho vydáva. Podmienka územného rozsahu oprávnenia sa nevyžaduje.

Nadväzne v zákone o KKS  bolo zrušené ustanovenie § 3 písm. d) o rajonizácii výkonu činnosti kominárov v pôsobnosti Komory kominárov Slovenska – „vydáva záväzné stanovisko k žiadosti o koncesiu kominárstvo, v ktorom vymedzí aj prevádzkovanie živnosti v určitom území“.  

Úrad na základe predložených podkladov z Komory kominárov Slovenska zistil, že zmeny v živnostenskom zákone a v  zákone o KKS ku dňu 01.09.2001 neboli prenesené do Stanov, ktorých niektoré ustanovenia pôsobia protisúťažne. 

Jedná sa o nasledovné ustanovenia Stanov, ktoré sa týkajú prideľovania a dodržiavania územného rozsahu oprávnenia.

-	Článok 3, bod 3, v znení: „Komora v spolupráci so živnostenským úradom v príslušnom okrese určuje územný rozsah oprávnenia každej osobe s odbornou spôsobilosťou na čistenie a kontrolu komínov, preskúšavanie komínov, ktorá vykonáva túto činnosť a má na to oprávnenie“,
-	Článok 14, bod 3, písm. b) v znení: „Nevytvára nekalú konkurenciu a nesmie narušiť celistvosť výkonu činnosti v územnom rozsahu oprávnenia komorou“,
-	Článok 14, bod 3, písm. c)  v znení: „Svoju činnosť môže člen komory vykonávať len v územnom rozsahu oprávnenia, ktorý mu bol pridelený komorou a zapísaný do koncesnej listiny živnostenským úradom“,
-	Článok 17,  bod 1 v znení: „Na základe Z. z. 161/98 § 3 písm. d) vydáva záväzné stanovisko k žiadosti o koncesiu kominárstvo, v ktorom vymedzí aj prevádzkovanie živnosti v určitom území. O pridelení územného rozsahu oprávnenia rozhoduje cechmajster kraja, v ktorom pôsobí osoba s odbornou spôsobilosťou na čistenie a kontrolu komínov, preskúšavanie komínov, ktoré podpisuje prezident na predpísanom tlačive“.

Úrad prišiel k záveru, že uvedené ustanovenia stanov predstavujú dohodu obmedzujúcu súťaž v zmysle §4 zákona formou rozhodnutia združenia podnikateľov, ktorá obsahuje rozdelenie trhu podľa § 4 ods. 3, písm. c) zákona a je zakázaná podľa § 4 ods. 1 zákona. Uvedené ustanovenia stanov obmedzujú voľnosť konania podnikateľov - kominárov - členov Komory kominárov Slovenska,  ale aj nečlenov, poskytovať svoje služby mimo pridelený územný rozsah oprávnenia. Taktiež sú obmedzení odberatelia kominárskych služieb, fyzické i právnické osoby, v slobodnom výbere dodávateľa týchto služieb.

Na uvedené ustanovenia Stanov nadväzujú ďalšie ustanovenia, ktoré ich dopĺňajú a upresňujú. Úrad ich vo výrokovej časti tohto rozhodnutia neuvádza, nakoľko samé osebe nepredstavujú ďalšie obmedzenie súťaže a majú význam len v spojitosti s tými ustanoveniami Stanov, ktoré sú uvedené vo výrokovej časti.

Jedná sa o nasledujúce ustanovenia Stanov. 
-	Článok 11, bod 7, v znení: „Má za úlohu vykonávať kontroly, či je vykonávané čistenie a kontrola komínov u osôb, ktoré majú pridelený územný rozsah oprávnenia“.
-	Článok 12, bod 4, v znení: „Za pridelenie územného rozsahu oprávnenia sa platí jednorázový poplatok 5000 Sk.-“.
-	Článok 14, bod 1, písm. e), v znení: „Každý člen samostatne podnikajúci musí mať viditeľné označenie svojej prevádzky v mieste vymedzenia územného obvodu“.
-	Článok 17, body 2 až 7 v znení: 
2.	„Žiadateľ, osoba s odbornou spôsobilosťou na čistenie a kontrolu komínov, preskúšavanie komínov, o pridelenie územného rozsahu oprávnenia pre výkon kominárskej činnosti je povinný písomne požiadať komoru do šiestich mesiacov od nadobudnutia účinnosti stanov na predpísanom tlačive vydanom komorou“.
3.	„Tlačivo s rozhodnutím o pridelení územného rozsahu vydá komora v štyroch originálnych prevedeniach“.
4.	„Komora po pridelení územného rozsahu oprávnenia zašle žiadateľovi a živnostenskému úradu toto rozhodnutie do 30 dní“.
5.	„V sporných prípadoch o pridelenie územného rozsahu rozhodne predstavenstvo“.
6.	„Na nepridelené územné rozsahy komora môže vypísať konkurzné konanie“.
7.	„Ak sa zistí, že kominár nestačí na rajón, ktorý mu bol určený a zapísaný do koncesnej listiny, komora má právo mu ho odobrať, alebo jeho časť. Ak nevykonáva čistenie a kontrolu komínov, komora má právo odobrať územný rozsah oprávnenia ihneď“.

Ďalej úrad na základe šetrenia v sídle úradu Komory kominárov Slovenska zistil, že dňa 10.04.2002 boli na valnom zhromaždení Komory kominárov Slovenska upravené Stanovy v niektorých ustanoveniach týkajúcich sa rajonizácie. Neboli však zrušené ustanovenia:

-	článok 3, bod 3, ktorý sa týka pôsobnosti a cieľa činnosti Komory kominárov Slovenska – „Komora v spolupráci so živnostenským úradom v príslušnom okrese určuje územný rozsah oprávnenia každej osobe s odbornou spôsobilosťou na čistenie a kontrolu komínov, preskúšanie komínov, ktorá vykonáva túto činnosť a má na to oprávnenie“.
-	článok 14, bod 1, písm. e), ktorý sa týka organizačného poriadku Komory kominárov Slovenska – „Každý člen samostatne podnikajúci musí mať viditeľné označenie svojej prevádzky v mieste vymedzenia územného obvodu“.

Na základe uvedeného je možné konštatovať, že Stanovy ani po úprave dôsledne nerešpektujú zmeny v živnostenskom zákone a v  zákone o KKS ku dňu 01.09.2001 a sú naďalej v zmysle § 4 zákona dohodou obmedzujúcou súťaž, ktorá obsahuje rozdelenie trhu v zmysle § 4 ods. 3 písm. c) zákona. 

Úrad sa  ďalej  zaoberal posúdením Stanov v kontexte § 4 ods. 4 zákona, podľa ktorého ak sa dôvod zákazu vzťahuje len na časť dohody obmedzujúcej súťaž, je zakázaná len táto časť, ak z jej obsahu vyplýva, že ju  možno oddeliť od ostatného obsahu.

Úrad pokladá ustanovenia Stanov vzťahujúce sa k rajonizácii výkonu kominárskej činnosti uvedené vo výrokovej časti tohto rozhodnutia za oddeliteľné od ostatného obsahu Stanov a preto považuje za zakázané len tieto ustanovenia a nie celé Stanovy.

Ďalej úrad posúdil, či sa na ustanovenia Stanov, ktoré sú dohodou obmedzujúcou súťaž, nevzťahuje ustanovenie  § 6 ods. 1) zákona, v zmysle ktorého zákaz podľa § 4 a 5 sa nevzťahuje  na dohodu obmedzujúcu súťaž, ak  spoločný podiel  účastníkov  dohody obmedzujúcej súťaž  alebo podiel ani jedného z  nich  nepresiahne 10 %  celkového  podielu  tovarov na relevantnom  trhu v Slovenskej republike, okrem 
a) dohôd obmedzujúcich súťaž uvedených v § 4 ods. 3 písm. a) až c), alebo
b) obmedzovania súťaže kumulatívnym účinkom dohôd obmedzujúcich súťaž, ktoré obsahujú obdobný druh obmedzení súťaže a ktoré vedú k obdobným účinkom na relevantnom trhu, a ich spoločný podiel presahuje 10 % celkového podielu tovarov na relevantnom trhu.

Vzhľadom k tomu, že v tomto prípade ide o porušenie zákona v zmysle § 4 ods. 3 písm. c) zákona ustanovenie § 6 ods. 1) zákona sa na predmetnú dohodu nevzťahuje.

Podľa § 38 ods. 1 zákona úrad uloží za porušenie povinnosti podľa zákona podnikateľovi pokutu do 10 % z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk. Podľa predložených dokladov obrat podnikateľa Komora kominárov Slovenska za obdobie roku 2001 dosiahol 1 053 000 Sk.

Pretože došlo k porušeniu zákona v zmysle § 4 zákona, úrad je povinný podľa § 38 ods. 1 zákona uložiť pokutu účastníkom dohody. Pri stanovení výšky pokuty úrad zobral do úvahy závažnosť porušenia zákona, charakter a dĺžku jeho porušovania. Úrad predovšetkým zobral do úvahy, že Stanovy boli vypracované v súlade so zákonom o KKS a živnostenským zákonom, v ktorých bola  uplatňovaná rajonizácia až do zmien k  01.09. 2001 a tiež poľahčujúcu okolnosť, že Komora kominárov Slovenska efektívne spolupracovala s  úradom v priebehu   správneho  konania. Úrad   zároveň   konštatuje,  že  výška  pokuty   neprekračuje
hranicu stanovenú v § 38 ods. 1 zákona.

     Na základe týchto skutočností  úrad  za  porušenie  § 4  ods.1 zákona ukladá v zmysle § 38 ods. 1 zákona  podnikateľovi   Komora  kominárov  Slovenska   peňažnú   pokutu   vo   výške 50 000 Sk, slovom päťdesiattisíc slovenských korún, ktorú je povinný uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej  republiky  na účet  č. 3017-8624-002/0720,  KS 0558,  VS 2211128  vedený v  Národnej banke Slovenska.

Úrad dňa 29.05.2002 vyzval v zmysle § 33 zákona listami č. 2829/1/PMÚ SR/ 2002 a č. 2829/2/PMÚ SR/ 2002 účastníkov správneho konania, aby sa ústne alebo písomne vyjadrili k podkladu rozhodnutia a k spôsobu jeho zistenia, prípadne aby navrhli jeho doplnenie a podal im informáciu o záveroch prešetrovania, ku ktorým úrad na základe jemu dostupných informácií a podkladov dospel. 

Navrhovateľ na úrade dňa 07.06.2002 písomne potvrdil, že k záverom prešetrovania úradu nemá pripomienky.

Právny zástupca Komory  kominárov  Slovenska  listom, ktorý úrad obdržal dňa 07.06.2002, vo svojom vyjadrení k správnemu konaniu uviedol, že zo znenia § 52 ods. 1 živnostenského zákona a jeho prílohy s účinnosťou od 01.07.1998 Komora  kominárov  Slovenska  vydáva osvedčenie o odbornej spôsobilosti kominárov, vydáva záväzné stanovisko k žiadosti o koncesiu, ako i určuje územný rozsah oprávnenia. Ďalej  vo svojom vyjadrení uvádza, že v zákone o KKS je  i v súčasnosti  platné nezmenené ustanovenie § 3 písm. d) o rajonizácii výkonu činnosti kominárov v pôsobnosti Komory kominárov Slovenska: „vydáva záväzné stanovisko k žiadosti o koncesiu kominárstvo, v ktorom vymedzí aj prevádzkovanie živnosti v určitom území“.  

Úrad nezohľadnil námietky vyplývajúce z vyjadrenia právneho zástupcu Komory  kominárov  Slovenska v svojom rozhodnutí, nakoľko Komora  kominárov  Slovenska bola povinná neodkladne upraviť Stanovy a dať ich do súladu  s príslušnými právnymi normami účinnými od 01.09.2001. Úrad taktiež nesúhlasí s tým, že v zákone o KKS je naďalej platné ustanovenie § 3 písm. d) v nezmenenej podobe. Z novelizovaného zákona o KKS bolo uvedené ustanovenie vypustené.	
Na základe týchto skutočností úrad rozhodol tak, ako je uvedené vo výrokovej časti tohto rozhodnutia.
Poučenie: 

	Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž do 15 dní odo dňa jeho doručenia.

Podľa § 61 ods. 1 zákona č. 71/1967 Zb. o správnom konaní včas podaný rozklad má odkladný účinok.

									Ing. Ján Šufliarsky
						                                      riaditeľ odboru
								       dohôd obmedzujúcich súťaž

Rozhodnutie sa doručí:	
Peter Gulika, Tupolevova 24, 851 01 Bratislava, 
JUDr. Alžbeta Pasiarová, ul. Moravská – nová tržnica, 020 01 Púchov